เกิดอุทกภัยในจังหวัดประจวบคีรีขันธ์และสงขลา เร่งให้ความช่วยเหลือผู้ประสบภัยต่อเนื่อง
กรมป้องกันและบรรเทาสาธารณภัย รายงานจากสถานการณ์ลมตะวันออก และลมตะวันออกเฉียงใต้ที่พัดปกคลุมอ่าวไทยและภาคใต้มีกําลังแรง ประกอบกับมีหย่อมความกดอากาศต่ำกําลังแรง ปกคลุมบริเวณอ่าวเบงกอลตอนกลางและทะเลอันดามันตอนบน ทําให้บริเวณภาคใต้มีฝนตกหนักบางแห่ง โดยปริมาณฝนที่ตกสะสมทำให้เกิดน้ำท่วมฉับพลันและน้ำป่าไหลหลาก ในช่วงวันที่ 5 พฤษภาคมจนถึงวันนี้ (11 พ.ค. 65) ได้เกิดสถานการณ์อุทกภัยในพื้นที่ 8 จังหวัด ได้แก่ เชียงใหม่ นครพนม อุบลราชธานี ประจวบคีรีขันธ์ ชุมพร สุราษฎร์ธานี นครศรีธรรมราช และสงขลา รวม 10 อำเภอ 13 ตำบล 32 หมู่บ้าน ประชาชนได้รับผลกระทบ 675 ครัวเรือน มีผู้เสียชีวิต 1 ราย (สุราษฎร์ธานี) ปัจจุบันยังมีสถานการณ์ใน 2 จังหวัด ได้แก่ ประจวบคีรีขันธ์ และสงขลา รวม 2 อำเภอ 2 ตำบล 3 หมู่บ้าน ประชาชนได้รับผลกระทบ 65 ครัวเรือน ระดับน้ำในพื้นที่ลดลง ได้ประสานจังหวัดจัดเจ้าหน้าที่ลงพื้นที่ เร่งสำรวจประเมินความเสียหาย เพื่อให้การช่วยเหลือตามระเบียบต่อไป ประชาชนสามารถแจ้งเหตุและขอความช่วยเหลือทางไลน์ “ปภ.รับแจ้งเหตุ 1784” และสายด่วนนิรภัย 1784 ตลอด 24 ชั่วโมง